NEXT 2006  
zvuková klobása okolo pop pása
17-18/11

A4 – NULTÝ PRIESTOR
NÁM. SNP 12, BA

www.a4.sk
www.nextfestival.sk

--------------------------------------------------------------------------------------------------------

17/11 pia 
16.00-20.00 
A4 LOBBY: TRMA-VRMA | POLE / GUY VAN BELLE /NL, B & UNDETERMINED MUSICIANS

20.00
ALZHEIMER TRIO /SLO
ANDREA PARKINS & ANNE WELLMER /USA, NL
PAN SONIC /FI

18/11 so
16.00-20.00 
A4 LOBBY: TRMA-VRMA | POLE / GUY VAN BELLE /NL, B & UNDETERMINED MUSICIANS

20.00
DAWID SZCZESNY /PL
FM (FUJAK/KLADIVO) /SK
TAKESHI FUMIMOTO/DIEB 13 & MARTIN SIEWERT /AT
OTTO VON SCHIRACH /USA

+ bonus 

19/11 ne
20.00 NOR NOISE / projekcia

--------------------------------------------------------------------------------------------------------

Prekvapivá, nápaditá, improvizovaná, elektronická, experimentálna, noisová, postjazzová i avantrocková, no najmä drzo ignorujúca zdrevnatené štýlové výhonky – taká (a ešte všelijaká iná) je najzaujímavejšia hudba dneška. Aj siedmym ročníkom medzinárodného festivalu aktuálnej hudby vám chceme ukázať, že stále vznikajú veci, kvôli ktorým sa vám oplatí nechať sa vtiahnuť do dobrodružstva  počúvania.
--------------------------------------------------------------------------------------------------------

17/11 pia – 18/11 so  /// 16.00-20.00 
A4 LOBBY: TRMA-VRMA | POLE / GUY VAN BELLE /NL, B & UNDETERMINED MUSICIANS
„Predstavte si priestor a pridajte k tomu zvuk, ktorý v ňom pohybujete: môže sa vám to zdať príliš konceptuálne, ale nie, v skutočnosti je to technický problém a my sme sa obmedzili len na hranie sa s ním.“
Viackanálovú zvukovú site-specific inštaláciu/predstavenie pripravili domáci zvukoví experimentátori v spolupráci s Guyom van Belle, s cieľom oživiť vstupné priestory budovy, v ktorej sídli A4 – nultý priestor. Guy van Belle sa v rámci svojich projektov ako mXHz a Society of Algoritm zaoberá predovšetkým experimentálnymi a mediálnymi zvukovými inštaláciami, robotikou a fyzikálnym modelovaním zvuku.
http://www.mxhz.org

17/11 pia /// 20.00 

ALZHEIMER TRIO (SLO)
Tomaž Grom – kontrabas, efekty, elektronika
Matjaž Manček – el. gitara, elektronika, hardvér
Marjan Stanič – bicie, perkusie
Krédo Alzheimer Tria by sa dalo vyjadriť aj takto: Kto si nepamätá, musí improvizovať. Parafrázujúc gitaristu Grateful Dead Jerryho Garciu, je to jediný spôsob ako udržať hudbu sviežu a prinútiť vás smiať sa na vtipe, ktorý ste už predtým počuli. Total-impro-quasi-no-memory band z Ljubljany stihol od roku 2005 odohrať koncerty v slovinských, talianskych, rakúskych aj nemeckých kluboch, vrátane vystúpení s Anthonym Paterasom, Robinom Foxom, Dieb13, Ignazom Schickom a ďalšími vyslancami hudobnej avantgardy. V marci 2006 vydalo trio live nahrávku na net-labeli  Desetxea baskického umelca Mattina (www.mattin.org/desetxea.html). Alzheimer Trio je mladá, energická východoeurópska odpoveď na tradíciu voľne improvizovanej hudby koreniacu vo free jazze, okorenenú výbojmi rockovo skreslenej gitary a nápadito využitej elektroniky.
http://www.kataman.org/slo/alzheimer-trio.html

ANDREA PARKINS & ANNE WELLMER (USA, NL)
Andrea Parkins – akordeón, elektronika
Anne Wellmer  – laptop, elektronika
Špeciálne kvôli NEXTu do Európy zavíta skladateľka, sound-artistka a improvizátorka Andrea Parkins. Podobne ako jej sestra Zeena (NEXT 2004), je jednou z výrazných postáv na scéne newyorského downtownu. Pri hraní používa akordeón, ktorého zvuk elektronicky upravuje a obohacuje, laptop, ale aj syntetizátory a klavír. K tradičným prvkom akordeónovej hry tak pridáva hluk aj (vz)rušivé digitálne i analógové zvuky, ktoré sú akousi poctou musique concréte a šarmu syntetizátorov zo 70. rokov. V zozname Parkinsovej diel nájdeme skladby pre sólové nástroje, komorné súbory aj väčšie obsadenia, ale aj zvukový dizajn vlastných multimediálnych inštalácií.
Šarmantnú zostavu, ktorá je prísľubom vzrušujúceho improvizátorského iskrenia, dopĺňa Anne Wellmer, skladateľka, performerka, speváčka a zvuková umelkyňa, ktorá študovala elektronickú hudbu u Alvina Luciera a Anthonyho Braxtona. Pracuje so starými analógovými syntetizátormi, ale aj s počítačom. Je známa s účinkovania so skupinou Grand Mal, ale aj ako spoluhráčka mnohých významných experimentálnych hudobníkov (Guy van Belle, Justin Bennett, Anne La Berge, Marko Ciciliani, Yannis Kyriakides, O.blaat...). 
http://www.andreaparkins.com
http://www.nonlinear.demon.nl

PAN SONIC (FI)
Mika Vainio, Ilpo Väisänen – elektronika
Ak sa dá v prípade NEXTu hovoriť o nejakých headlineroch, určite sú nimi fínski Pan sonic. Mika Vainio a Ilpo Väisänen sa dali dokopy ešte v roku 1993 a odvtedy už  odohrali tisícky hodín v kluboch i na veľkých akciách typu Sónar alebo Ars electronica. Pôvodný názov Panasonic museli na nátlak rovnomennej firmy upraviť, to bol však ich jediný kompromis. Ako svoje vplyvy priznávajú staré industriálne kapely typu Throbbing Gristle alebo Einstürzende Neubauten rovnako ako elektronickú tanečnú hudbu, no ich vlastná produkcia je nezameniteľná. Vainio skromne tvrdí, že iba zobrali „prenikavé a čisté zvuky typické pre industriálne techno a rozmiestňujú ich do veľkých pritlmených plôch evokujúcich inštrumentálne reggae a dub music“. Unikátnosť ich soundu má na svedomí aj zvukový inžinier a fyzik Jari Lehtinen, ktorý im už roky stavia špeciálne elektronické nástroje. Okrem toho ešte využívajú staré samplery a analógové sekvencery. Ako to znie naživo? Pan sonic do pravidelne pulzujúceho beatu sústredene vysielajú raz pokojné, o chvíľu zase pekne divoké zvukové vlny, ktoré rozkmitajú do veľkých plôch. Je veľmi efektné aj vďaka minimalistickej videoprojekcii, ktorej obrázky sú synchronizované so znejúcimi zvukmi. 
http://www.phinnweb.org/panasonic/

18/11 so  ///  20.00

DAWID SZCZESNY (PL)
– laptop, gramofóny
So samplami starých vinylov, pások a terénnych nahrávok, do ktorých prehráva praskajúce platne, precestoval mladý Wroclavčan Dawid Szczesny zatiaľ Poľsko, Nemecko, Lotyšsko, hral na španielskom Sónare aj v Južnej Afrike. V roku 2005 mu vyšiel na prestížnej značke Mille Plateaux album Unheard Treats, na ktorom zúročil pasáže zo svojej zbierky juhoafrických elpéčiek. Jeho pomaly sa vlniace ambientné zvukové krajiny pripomínajú niekde Angličana Philipa Jecka (spomínate si na NEXT 2004?), inde akúsi menej chladnú verziu nórskeho Biosphera alebo loopy Jana Jelinka a ďalších hrdinov scény clicks’n’cuts.
http://www.myspace.com/dawidszczesny

FM (SK)
Julo Fujak – preparovaný klavír, objekty
Ján Boleslav Kladivo – laptop, video
FM je vo fyzike frekvenčná modulácia a v éteri možno jediné slovenské rádio, ktoré sa dá počúvať. Najnovšie si tento výraz obsadili dvojzmyselnou anglickou skratkou fluff modulation (fluff znamená našuchorený a v slangu zbabraný) dve zavedené postavy domácej alternatívnej scény Ján Boleslav Kladivo a Julo Fujak. V čerstvom spoločnom intermediálnom projekte prvý menovaný obsluhuje laptop a videoprojekciu, druhý hrá na klavír a pomáha si aj rôznymi zvukovými objektmi.  
http://www.kladivo.com, http://www.radioart.sk/avr/profil.php?id=232

TAKESHI FUMIMOTO/DIEB 13 & MARTIN SIEWERT (AT)
Takeshi Fumimoto/Dieb 13 – gramofóny, laptop
Martin Siewert – el. gitara, elektronika
Dieb13 alias Dieter Kovacic je známa postava rakúskej undergroundovej scény a jeden z trademarkov viedenského labelu charhizma. Už od konca 80. rokov nekonvenčne doloval hudbu z kazetových magnetofónov, vinylov, neskôr hardiskov a inej elektroniky. Jeho najnovším projektom je virtuálny duet s japonským turntablistom Takeshim Fumimotom, v ktorom demonštrujú možnosti improvizácií a experimentov s tromi gramofónmi, platňami ako antidídžejským médiom a notebookom.
Martin Siewert je gitarista dokazujúci, že tento nástroj ešte zďaleka nedodýchal. Vyludzuje na nej neošúchané zvuky neobvyklou technikou hry i pomocou najrôznejšej elektroniky. Martin je aktívny aj ako skladateľ súčasnej vážnej a scénickej hudby, a preto dnes patrí medzi najvyťaženejších rakúskych hudobníkov. Je vyhľadávaným hráčom a zoznam projektov na ktorých sa podieľal je naozaj rozsiahly. Nájdete ho podpísaného pod spoločnými nahrávkami s mnohými osobnosťami rôznych žánrov – od Fennesza, Otoma Yoshihideho alebo Elliotta Sharpa až po Bernharda Fleischmanna a projekty pre Klangforum Wien. http://dieb13.klingt.org, http://takeshi.klingt.org, http://siewert.klingt.org

OTTO VON SCHIRACH (USA)
– laptop
„Verný otrok zvukovej vlny, ktorý sa vždy príde pomilovať s reproduktormi hocikde na svete,“ uvádza si v životopise Otto von Schirach. Jeho stará matka pred ním praktikovala bielu mágiu a jeho nemecko-kubánskym rodičom sa podarilo utiecť na Floridu, kde scénu tvorili gangsta rap, gore grind a afrokubánsky noise. To všetko sa odrazilo v pestrosti, s akou Otto dnes nakladá s hudobnými žánrami. To, čo produkuje dnes je výbušnou zmesou electra, IDM, glitch, calliope, breakcore, gabba jungle a noise. Ako dvadsaťročný vyprodukoval prvé demo, v roku 2003 pracoval na albume The Greater Wrong of the Right legendárnej industriálnej skupiny Skinny Puppy a šokoval jej fanúšikov (a tých už hocičo neprekvapí) na spoločnom turné polhodinovým kabaretným blokom s divokými rytmami. Vlani sa upísal labelu Ipecac, ktorý vlastní Mike Patton a v lete 2006 tu vydal 18-„pesničkový“ album Maxipad Detention. Popri tom ešte stihol dokončiť 4GB knižnicu bizarných zvukov pre renomovanú softvérovú firmu Native Instruments a má plnú hlavu nápadov na ďalšiu spoluprácu so Skinny Puppy, Venetian Snares, Doormouse a ďalším svojskými hudobníkmi.
http://www.ottovonschirach.com

--------------------------------------------------------------------------------------------------------
19/11 ne /// 20.00

NOR NOISE / projekcia
Réžia Tom Hovinbøle, Nórsko, 117 min., ang. titulky
Bodka (či skôr výkričník) za festivalom NEXT v podobe slovenskej premiéry hudobného dokumentu. "Ak hluk znamená nepohodlný zvuk, potom pre mňa je hlukom popová hudba," tvrdí Merzbow alias Masami Akita. Veľmajster noise music sa spolu s niekoľkými ďalšími klasikmi tohto žánru (Lasse Marhaug, Maja Ratkje, Deathprod, Otomo Yoshihide, Francisco López a.i.) postavili pred kameru mladého nórskeho filmára, aby mu slovne i v praxi ukázali, že vzrušujúca hudba sa dá tvoriť aj z hlukov a šumov.

--------------------------------------------------------------------------------------------------------

Organizuje: Atrakt Art – združenie pre aktuálne umenie a kultúru a A4 – nultý priestor v spolupráci s Rakúskym kultúrnym fórom
Podpora: MK SR, Veľvyslanectvo Holandského kráľovstva, Poľský inštitút, International Visegrad Fund / A4 projekt Visegrad Arts Lab
Reklamní partneri: Recar, Level B
Mediálni partneri: Radio Art, Rádio_FM, Tlis, Hudba, Hudobný život, 3/4, Boomerang, Ex, A2 – kulturní týdeník, SmeOnline, Zion, imusic.sk, Gregi.net, Kultura.sk, Hniezdo.sk
Vstupné: 250 Sk / deň, študenti 200 Sk, rezervácie na info@a4.sk
Permanentka: 320 Sk v predpredaji u Dr. Horáka / Artfórum a Notape (neplatí na záverečnú projekciu)